Leif Solberg

Leif Johannes Solberg (født 18. november 1914 på Lena på Østre Toten, død 25. januar 2016 på Lillehammer) var en norsk organist og komponist bosatt på Lillehammer. Han var medlem av Norsk Komponistforening.

Oppvekst 
Leif Solberg vokste opp som eldstemann i en søskenflokk på ni. Faren Hans Solberg var utdannet militærmusiker og virket som organist i Hoff kirke side om side med fulltids beskjeftigelse som postbud. Barna måtte tidlig hjelpe sin far med organistgjerningen og fikk jobben med å trå belgen. Leif virket tidlig som vikar for sin far og fikk sin grunnopplæring av ham. I ungdomsårene reiste han jevnlig til Oslo for å ta privattimer med Arild Sandvold.

Utdanning 
Han studerte ved Musikkonservatoriet i Oslo med Arild Sandvold og tok organisteksamen i 1933. I 1938 debuterte han offentlig som konsertorganist i Fagerborg kirke. Senere hadde han mange studieopphold i utlandet. I København studerte han orgel med Finn Viderø og instrumentasjon med Jørgen Jersild. I London hadde han to lengre studieopphold hvor han blant annet ble undervist av William McKie ved Westminster Abbey. I Salzburg studerte han med professor Heinz Biehn og Egon Kornauth, og i Haarlem hadde han Anton Heiller som lærer i improvisasjon. Som lærer i kontrapunkt hadde han Per Steenberg i Norge, og med komponisten Karl Andersen gjennomgikk han Arnold Schönbergs harmonilære.

Tjeneste 
Solbergs offentlige debut som konsertorganist fant sted  i 1938, og samme år ble han tilsatt som organist i Lillehammer kirke. På Lillehammer virket han som organist i byens hovedkirke i årene fra 1938 til 1982 og som musikklærer ved byens gymnas fra 1949 til 1984. Han har dirigert en rekke kor, og har gitt en rekke konserter i inn- og utland samt radiokonserter i NRK, Danmarks Radio og i ORF. Han ble tatt opp i Den norske Frimurerorden i 1949, innehadde X grad og spilte orgel i mer enn 50 år i St. Johanneslogen  St. Olav t.d.g. Kors på Lillehammer.

Komposisjoner 
Blant Solbergs komposisjoner finner man en symfoni, to strykekvartetter, en fiolinsonate, seks større orgelverk og en rekke mindre komposisjoner for orgel. I orgelverkene skriver han gedigent i barokkens former som fuge, dobbeltfuge, passacaglia og chaconne i tillegg til å dyrke koralvariasjon. Han har skrevet større korverk som Maihaugkantate for sopran- og barytonsolo, kor og orkester og Langfredagsmeditasjon for soli, kor og orgel samt mange komposisjoner for kor a cappella. Særlig popularitet har hans Missa brevis for SSAA og SATB oppnådd. Leif Solberg ble tatt opp som medlem i Norsk Komponistforening i 1945.

Utgivelser 
Hans musikk er utgitt på CD:
 De seks store orgelverk med Halgeir Schiager på orglet i Haderslev domkirke i 1996 med tittelen Gå varsomt min sjel (CD) 
 Strykekvartett nr.1 h-moll med Engegårdkvartetten i 2008. 
 Solbergs orgelverk med Erling With Aasgård på Rieger-orglet i Molde domkirke i 2000.
 Leif Solberg spiller Solberg på LP i Lillehammer kirke i 1980 på det 41 stemmer store orglet bygd av Josef Hilmar Jørgensen i 1948. 
 Ver Sacrum i komponistens instrumentasjon for strykere – Gjøvik Sinfonietta/Atle Sponberg på cd-albumet Quietude  i 2003.
 Komponistportrettet Som eit blakrande ljos er redigert av Solbergs elev Roger Andreassen og inneholder et høyt antall komposisjoner i faksimile og ny notesats samt artikler av Andreassen, Martin Anderson og Olav Egil Aune. Utgitt på Norsk Musikforlag AS i 2001.

Ved hundreåret for Solbergs fødsel utga Musikk-Huset og Norsk Musikforlag komponistens Langfredagsmeditasjon for soli, kor og orgel samt Maihaugkantate til tekst av Tore Ørjasæter. Maihaugkantaten er skrevet til De Sandvigske Samlingers 50-årsjubileum i 1943 og omfatter sopran- og barytonsolo, mannskor, kvinnekor og blandet kor samt kammerorkester. Kantaten kommer ut i både klaveruttog og fullt partitur med stemmesett for orkester.

Årbok for Fåberg og Lillehammer historielag viet i 2014 og 2015 Leif Solberg  oppmerksomhet med et biografisk portrett på 75 sider skrevet av Roger Andreassen.

Heder 
Leif Solberg er hedret med en rekke kulturpriser og mottok Kongens fortjenstmedalje i gull og Den norske Frimurerordens hederstegn. En bronsebyste utformet av Svein-Tore Kleppan  står ved hovedinngangen til Lillehammer kirke og ble avduket av fylkesordfører Audun Tron etter høymessen 1. pinsedag 12. juni 2011.

Referanser 

Norske organister
Norske dirigenter
Norske komponister
Norske frimurere
Norske hundreåringer
Personer fra Østre Toten kommune